《为黔中李封君赋》
明代·卢龙云

诗礼家传旧，丝纶帝泽优。累仁开奕叶，嗣业发潜修。

教仕光贻燕，移忠迈作求。鹏看九万里，椿颂八千秋。

柱后乘骢出，山中伴鹿游。考槃怡岁月，锡服贲林丘。

报主归三殿，寻真到十洲。夜郎初赋鵩，天使尚鸣驺。

雪在松楸拱，云飞洞壑幽。通家情倍切，溯派泽长流。

宦绩今逾起，皇恩晚更酬。显扬知未艾，裕后接孙谋。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。